Virallinen lehti nro C 134 , 30/04/1998 s. 0064



KIRJALLINEN KYSYMYS E-3052/97 komissiolle esittäjä(t): Amedeo Amadeo (NI) (2. lokakuuta 1997) Aihe: Vihreä kirja julkisista hankinnoista Asiani koskee asiakirjaa ¨Vihreä kirja. Julkiset hankinnat Euroopan unionissa: Tulevaisuuden kysymyksiä¨ (KOM(96) 0583 lopull.). Pyydän, että tarjouskilpailuista päättävät hallintoelimet ottavat taloudellisen edun nimissä enemmän huomioon julkisissa hankinnoissa heille esitettyjen tarjousten laadun, joista hinta on vain yksi osa. On muitakin tekijöitä, joita pitää tarkastella: laatu, voimassaoloaikojen kunnioittaminen, ympäristöstä huolehtiminen, toiminnallisuus, turvallisuus jne. Toisin sanoen, kokonaiskustannukset laskettuna tarjouksen kestoajalle. Eurooppalaisen julkisia hankintatöitä koskevan politiikan tulisi vahvistaa parhaan tarjoajan käsitettä luomalla tarkat säännöt, jotka liitetään tarjouskilpailujen erityisohjeisiin, jotta tarjouskilpailuista päättävät saataisiin suosimaan ¨taloudellisesti mielekkäimpiä¨ tarjouksia ¨halvimpien tarjousten¨ sijaan. Komission jäsenen Mario Montin komission puolesta antama vastaus (18. marraskuuta 1997) Arvoisa parlamentin jäsen on sitä mieltä, että Euroopan julkisia hankintoja koskevan politiikan olisi vahvistettava parhaan tarjouksen käsitettä luomalla säännöt, jotta hankintaviranomaiset saataisiin suosimaan ¨taloudellisesti edullisimpia tarjouksia¨ ¨halvimpien tarjouksien¨ sijaan. Sen jälkeen, kun komissio antoi 27. marraskuuta 1996 julkisia hankintoja koskevan vihreän kirjan, on aloitettu laaja keskustelu kaikkien asianosaisten kanssa Euroopan julkisia hankintoja koskevan politiikan eri näkökohdista. Tämä ongelma on tuotu esiin joissakin puheenvuoroissa. Kuulemisvaihe päättyy parlamentin vahvistettua virallisen kantansa vihreästä kirjasta, ja komissio antaa toimintapainotteisen tiedonannon julkisia hankintoja koskevasta politiikasta ja ottaa kantaa keskustelun keskeisimpiin aiheisiin. Julkisia hankintoja käsittelevät direktiivit antavat mahdollisuuden siihen, että sopimus tehdään yksistään hinnan tai taloudellisesti edullisimman tarjouksen perusteella. Huomioon voidaan ottaa monenlaisia teknisiä tai taloudellisia perusteita, kunhan ne eivät ole syrjiviä. Komissio on sitä mieltä, että kaikilla perusteilla on oma tehtävänsä. Joissakin tilanteissa pelkkä hinta vaikuttaa parhaalta perusteelta, kuten yksinkertaisten ja tunnistettavien tuotteiden kohdalla. Sen sijaan pelkkä hinta olisi todellakin epäasianmukainen peruste monimutkaisten hankintojen tapauksessa. Komissio on tietoinen siitä, että rakennussopimuksissa hankintaviranomaiset perustavat päätöksensä ainoastaan hintaan hyötyäkseen tämänhetkisestä voimakkaasta kilpailusta tällä alalla. Vaikka hankintaviranomaiset ilmoittavat, että sopimuksen tekeminen perustuu taloudellisesti edullisimpaan tarjoukseen, ne ovat käytännössä tarkastelleet ainoastaan hintaa, sillä arviointi on silloin helpompaa. Tällainen käytäntö on sääntöjen vastainen. Komissio ei kuitenkaan katso, että sopimuksen tekemisen perusteita koskevien sääntöjen sanamuotoa olisi muutettava. Sääntöjen olisi annettava hankintaviranomaisille laajat vapaudet hankintaperusteiden valinnan suhteen (edellyttäen, että perusteet ovat taloudellisia). Viranomaisilla pitäisi olla mahdollisuus tehdä sopimus pelkästään hinnan perusteella. Joka tapauksessa komission suunnittelemissa tiedotus- ja koulutustoimissa olisi syytä korostaa, että sopimuksia ei ole pakko tehdä ainoastaan tai ensisijaisesti hinnan perusteella, ja rohkaista hankintaviranomaisia valitsemaan sopimuksen kohteeseen parhaiten sopivat perusteet. On muistettava, että ympäristönsuojelu, jota pidetään laadullisena perusteena, ei ole tämänhetkisen kehyksen mukaan sopiva taloudellisesti edullisimman tarjouksen määrittelyyn. Tässä suhteessa komissio haluaisi kiinnittää arvoisan parlamentin jäsenen huomion komission yksityiskohtaiseen kantaan, joka koskee tämänhetkisen kehyksen tarjoamia mahdollisuuksia soveltaa ympäristöön liittyviä näkökohtia vihreän kirjan kohdissa 5.45*5.53 esitettyihin julkisten hankintojen menettelyihin.